b'\n_START_ARTICLE_\nKapitanov klju\xc4\x8d\n_START_SECTION_\nVsebina\n_START_PARAGRAPH_\nRoman govori o ladji Rex in njenem zakladu, za katerega so \xc5\xa1tevilni prepri\xc4\x8dani, da je \xc5\xa1e vedno skrit na njej. V knjigi sta predstavljena dva glavna junaka, Bruno Vi\xc5\xbeintin in njegov vnuk Tim. Zgodba se za\xc4\x8dne, ko Bruno dobi pismo, da je umrl njegov brat Silvano Vizantini, o katerem ve samo to, da je bil v mladih letih ladijski pisar na Rexu, druga\xc4\x8de pa z njim \xc5\xbee ve\xc4\x8d kot petdeset let ni imel nobenega stika. Ker \xc5\xbeelita odkriti, kaj jima je Silvano \xc5\xbeelel povedati z oporoko, nejasnim pismom, namenjenim Brunu ter \xc4\x8demu slu\xc5\xbei skrivnostna kemijska formula se odpravita na pustolov\xc5\xa1\xc4\x8dino, ki ju popelje do \xc5\xa1tevilnih odkritij o ladji Rex, izvesta pa \xc5\xa1e zgodbo o \xc5\xbeivljenjski poti Brunovega brata Silvana. Ko na koncu iz razbitin ladje na morskem dnu dvignejo kabino \xc5\xa1t. 87, ki je slu\xc5\xbeila kot ladijska zakladnica ugotovijo, da je bil zaklad z ladje ukraden \xc5\xbee preden se je ta potopila, saj je bila kabina prazna. Bruno in Tim iz podatkov, ki sta jih nabrala tekom raziskovanja ugotovita, kdo je ukradel zaklad, ga obi\xc5\xa1\xc4\x8deta na domu in po naklju\xc4\x8dju od njega dobita \xc5\xa1e drugi del kemijske formule. Formulo poka\xc5\xbeeta Timovemu profesorju kemije, ki ugotovi, da gre za formulo za novo pogonsko sredstvo \xe2\x80\x93 stisnjen vodik s son\xc4\x8dnim hlajenjem. Roman se zaklju\xc4\x8di tako, da Bruna in Tima obi\xc5\xa1\xc4\x8de \xc5\xa0ejk Abdul Ahami, ki odkupi formulo, da le-ta ne bi ogrozila prodaje njegove nafte.\n_START_SECTION_\nAnaliza\n_START_PARAGRAPH_\nV knjigi je predstavljena zgodba o italijanski ladji Rex, potopljeni v slovenskem morju, nekje med Izolo in Koprom. _NEWLINE_Avtor ladjo opi\xc5\xa1e po podatkih, ki jih je zbral in na svoji spletni strani objavil slikar Marjan Kralj, ki je tudi avtor spremne besede._NEWLINE_Naslov romana, Kapitanov klju\xc4\x8d v knjigi predstavlja klju\xc4\x8d kabine \xc5\xa1t. 87, torej ladijske zakladnice, ki pripada kapitanu. Ladijski zaklad pa je bila vsebina zakladnice, saj so v njej bogati potniki shranjevali svojo lastnino z ve\xc4\x8djo vrednostjo._NEWLINE_Sivec v knjigi na tradicionalen na\xc4\x8din omenja ve\xc4\x8dinoma mo\xc5\xa1ke literarne like. \xc5\xbdenski liki imajo le ob\xc4\x8dasno stransko vlogo.\n_START_SECTION_\nLiterarni liki\n_START_PARAGRAPH_\nGlavna literarna lika sta Bruno Vi\xc5\xbeintin in njegov vnuk Tim Vi\xc5\xbeintin. Bruno je gospod, star okoli 60 let, ki po upokojitvi dela kot receptor v izolskem hotelu Marina. Tim pa je ravnokar zaklju\xc4\x8dil sedmi razred osnovne \xc5\xa1ole in med poletnimi po\xc4\x8ditnicami dela v izposojevalnici \xc4\x8dolnov. _NEWLINE_Glavna lika vseskozi skupaj raziskujeta podatke o ladji Rex in Silvanovem \xc5\xbeivljenju._NEWLINE_Stranski liki pa so: Francesco Pinomare (prvi kapitan ladje Rex), Silvano Vizantini (Brunov brat), Luciano Augusto, Fabio Augusto, Victorio Abruzzo, Valentino Fleming, John Cooper in drugi.\n_START_SECTION_\nDogajalni \xc4\x8das in prostor\n_START_PARAGRAPH_\nDogajalni \xc4\x8das je ve\xc4\x8dinoma sodobnost, natan\xc4\x8dneje poletje. Dogajanje pa se prestavi tudi v \xc4\x8das Silvanovega \xc5\xbeivljenja, torej \xc4\x8das od za\xc4\x8detka druge svetovne vojne, do njegove smrti leta 2003._NEWLINE_Zgodba se dogaja v Izoli, Kopru, Genovi, New Yorku in \xc5\xbdenevi.'